b'\n_START_ARTICLE_\nServijus Sulpicijus Galba\n_START_SECTION_\nKilm\xc4\x97 ir i\xc5\xa1kilimas\n_START_PARAGRAPH_\nServijus Sulpicijus Galba gim\xc4\x97 prie Teracinos._NEWLINE_Jo senelis i\xc5\xa1 t\xc4\x97vo pus\xc4\x97s, numat\xc4\x99s jo i\xc5\xa1kilim\xc4\x85, buvo kil\xc4\x99s i\xc5\xa1 Servijaus Sulpicijaus Galbos. Galbos t\xc4\x97vas buvo konsulu. Nors buvo \xc5\xbeemo \xc5\xabgio, kuprotas ir vidutini\xc5\xa1kas oratorius, ta\xc4\x8diau stropus advokatas. Jo motina buvo Mumija Achaika, Katulo an\xc5\xabk\xc4\x97 ir Lucijaus Mumijaus Achaiko proan\xc5\xabk\xc4\x97. Jie tur\xc4\x97jo vyresn\xc4\xaf s\xc5\xabn\xc5\xb3 vardu Gajus, kuris paliko Rom\xc4\x85 i\xc5\xa1\xc5\xa1vaist\xc4\x99s did\xc5\xbei\xc4\x85j\xc4\x85 dal\xc4\xaf palikimo ir nusi\xc5\xbeud\xc4\x97, kai Tiberijus neleido jam dalyvauti provincij\xc5\xb3 paskirstyme jo metais. T\xc4\x97vas ved\xc4\x97 Livij\xc4\x85 Ocelin\xc4\x85, kuri \xc4\xafsis\xc5\xabnijo Galb\xc4\x85 ir suteik\xc4\x97 jam savo vardus, tad Galba vadinosi Lucijum Livijum Ocela iki tampant imperatoriumi._NEWLINE_Jis buvo i\xc5\xa1 kilmingos \xc5\xa1eimos ir labai turtingas, bet nesusij\xc4\x99s giminyst\xc4\x97s ry\xc5\xa1iais ar per \xc4\xafs\xc5\xabnijim\xc4\x85 su pirmais \xc5\xa1e\xc5\xa1iais cezariais. Jaunyst\xc4\x97j jis buvo i\xc5\xa1skirtini\xc5\xb3 sugeb\xc4\x97jim\xc5\xb3 jaunuolis ir sakoma, kad Augustas ir Tiberijus jam prana\xc5\xa1avo auk\xc5\xa1t\xc4\x85 pad\xc4\x97t\xc4\xaf._NEWLINE_Galba buvo pretorius 20 m. ir konsulu 33 m. Jis nusipeln\xc4\x97 geros reputacijos Afrikos, Galijos ir Ispanijos provincijose d\xc4\x97l karini\xc5\xb3 sugeb\xc4\x97jim\xc5\xb3, grie\xc5\xbetumo ir be\xc5\xa1ali\xc5\xa1kumo. Po Kaligulos mirties jis atsisak\xc4\x97 draug\xc5\xb3 kvietimo u\xc5\xbeimti sost\xc4\x85 ir i\xc5\xa1tikimai tarnavo Klaudijui. Per pirm\xc4\x85 Nerono valdymo pus\xc4\x99 buvo pensijoje iki 61 m., kai imperatorius jam suteik\xc4\x97 Tarakono Ispanijos provincij\xc4\x85._NEWLINE_68 m. Galbai buvo prane\xc5\xa1ta, kad Neronas nor\xc4\x97jo j\xc4\xaf nu\xc5\xbeudyti, o Julijus Vindeksas suk\xc4\x97l\xc4\x97 mai\xc5\xa1t\xc4\x85 Galijoje. Jis man\xc4\x97 pasekti Vindekso pavyzd\xc5\xbeiu, bet jo pralaim\xc4\x97jimas ir mirtis atnaujino abejones. \xc5\xbdinia, kad Nimfidijus Sabinas, pretori\xc5\xb3 prefektas, linksta \xc4\xaf Galbos pus\xc4\x99 pagerino jo nuotaik\xc4\x85. Iki tol dr\xc4\xafs\xc4\x99s save vadinti senato ir Romos \xc5\xbemoni\xc5\xb3 legatu, po Nerono savi\xc5\xbeudyb\xc4\x97s pasivadino cezariu ir i\xc5\xa1\xc5\xbeygiavo \xc4\xaf Rom\xc4\x85._NEWLINE_Nimfidijus Sabinas prie\xc5\xa1 atvykstant Galbai nor\xc4\x97jo u\xc5\xbeimti vald\xc5\xbei\xc4\x85, bet nesulauk\xc4\x97 pretori\xc5\xb3 palaikymo ir buvo nu\xc5\xbeudytas. Kai lapkri\xc4\x8dio m\xc4\x97n. Galba pasiek\xc4\x97 Rom\xc4\x85, j\xc4\xaf pasitiko kareiviai su reikalavimais. Galba daugel\xc4\xaf j\xc5\xb3 nu\xc5\xbeud\xc4\x97.'